Amb bici: El Sió, terra de castells
Pàgina d'inici	Rutes i escapades	Amb bici: El Sió, terra de castells
El sender de Tona
Al llarg del Sió, trobarem un munt de castells que ens recorden que som en una terra de frontera, disputada entre cristians i musulmans entre els segles x i xii. Pedalem per la Segarra amb els seus monuments com a guia.
Cervera - la Cardosa - Montcortès de Segarra - Concabella - les Pallargues – Mont-roig - Pelagalls - Sisteró - Muller - l'Aranyó - el Canós - Tordera - Cervera.
Distància: 43,50 km
Durada: 3 h i 45 min
A Cervera, hi arriba el tren (900 41 00 41).
Des de Barcelona i Lleida, prenem l'autovia A2 fins a Cervera. Des de Girona, hi arribem per la C-25 (Eix Transversal).
Des de Barcelona, hi arribarem amb l'empresa Alsa (902 42 22 42). Des de Lleida, hi ha l'Exprés.cat (973 27 31 51).
Amb el castell de l'Aranyó al fons, la ruta ens porta davant dels anomenats 'Pallers de Pedra' - Rafael Vallbona
El castell de les Pallargues - Rafael Vallbona
El castell de Montcortès de Segarra - Rafael Vallbona
El Sió, un afluent del Segre curt i de cabal escàs, traça al llarg del recorregut per la Segarra, l'Urgell i la Noguera la que va ser frontera entre cristians i musulmans entre els segles X i XII. Per consolidar la Reconquesta, s'hi van aixecar nombrosos castells, que posteriorment van ser modernitzats i convertits en palaus.
Fem un recorregut pels castells de la zona de l'Alt Sió, a la Segarra. L'aspror del secà unida a la fermesa de les construccions conformen uns paisatges fascinants. A Cervera, capital de la Segarra, heu de visitar la Universitat —únic lloc on es van poder cursar estudis superiors després de la guerra de Successió—, a més de la Paeria, castell i recinte murallat.
Al final de l'avinguda de l'Esport hi ha una rotonda. A la dreta, per un camí rural d'asfalt malmès, comença la ruta; un rètol verd ho indica. L'itinerari està molt senyalitzat, però sempre hi ha llocs on el rètol ha desaparegut.
Al primer poble, la Cardosa, comença l'espectacle dels grans castells, altius enmig de la plana, vestigis d'un passat gloriós. El castell de la Cardosa és ara un espai de creació; però el de Montcortès, un grandiós edifici que ja existia el 1095, és tancat i a precari.
A les envistes del Sió, la plaça de Concabella té el castell més gran i ben cuidat. Es visita i acull el Centre d'Interpretació dels Castells del Sió. Al segle XVI el van transformar en palau.
Les Pallargues, cap del municipi dels Plans de Sió que estem recorrent, té un castell amb una portalada excepcional. Esmorzeu al cafè, hi ha de tot i bo. Després de veure la portalada barroca de l'església de Mont-roig, l'ermita de Sant Roc, d'haver contemplat el Montsec i els Pirineus per Pelagalls i Sisteró, fareu cap a l'Aranyó, on, al castell, hi va néixer Manuel de Pedrolo l'any 1918. I pel Canós i Tordera acabareu la ruta on l'heu començada.
Centre d’Interpretació dels Castells del Sió. El castell de Concabella és el més gran i ben conservat de la ruta. És un edifici renaixentista de planta quadrangular i grans finestrals al voltant d’un pati central i una torre a cada cantonada. S’hi ubica el Centre d’Interpretació dels Castells del Sió, que ens explica l’expansió feudal sobre al-Àndalus, la línia defensiva cristiana i la pervivència del règim senyorial a l’època moderna. Pl. del Castell, s/n, Concabella (els Plans de Sió). 973 55 41 51
Ruta sense cap més dificultat física que la distància i una pujada progressiva a la part final del recorregut.
Consell Comarcal de la Segarra. Jaume Balmes, 3, Cervera. 973 53 13 00
Hostal Bonavista. Hotel senzill al centre de Cervera, reformat fa sis anys. Idoni per a cap de setmana. És un bon campament base per descobrir la comarca. Av. de Catalunya, 14, Cervera. 973 53 00 27
Lo Café de les Pallargues. Un lloc senzill i agradable en un territori amb pocs establiments i serveis. Menú, plats combinats i entrepans, però sempre ben predisposats a fer-vos allò que els demaneu, si és a les seves mans. De tant en tant hi fan concerts o teatre a la sala annexa. Les Pallargues (els Plans de Sió). 617 80 39 82